Ο **Γεγκισέ Ταντεβοσιάν** ή **Τατεβοσιάν** (αρμενικά: *Եղիշե Մարտիրոսի Թադևոսյան*, ρωσικά: *Егише Мартиросович Тадевосян*, 12/24 Σεπτεμβρίου 1870 - 22 Ιανουαρίου 1936) ήταν Αρμένιος καλλιτέχνης που ασχολήθηκε κυρίως με τη ζωγραφική. Έδρασε στη Ρωσική Αυτοκρατορία και κατόπιν στη Σοβιετική Ένωση.

Βιογραφία
---------

Ο Ταντεβοσιάν γεννήθηκε το 1870 στο Βαγαρσαπάτ ή Ετσμιαντζίν της Αρμενίας, το οποίο εκείνη την εποχή αποτελούσε έδαφος της Ρωσικής Αυτοκρατορίας. Πέρασε τα παιδικά του χρόνια σε αρμενικό οικοτροφείο της Τιφλίδας και αργότερα στάλθηκε στη Μόσχα, όπου το διάστημα 1881-1885 φοίτησε στη Σχολή Λαζάρεφ ή Λαζαριάν. Κατόπιν εισήλθε στη Σχολή Ζωγραφικής, Γλυπτικής και Αρχιτεκτονικής της Μόσχας, ολοκληρώνοντας τις σπουδές του το 1894. Κατά τη διάρκεια των φοιτητικών του χρόνων επηρεάστηκε από τον καθηγητή του Βασίλι Πολένοφ με τον οποίο συνδέθηκε φιλικά. 

Ο Ταντεβοσιάν μαζί με τους Β. Σουρένιαντς, Μ. Σαριάν και Π. Τερλεμεζιάν.
Μετά την αποφοίτησή του ο Ταντεβοσιάν επέστρεψε για μικρό χρονικό διάστημα στη γενέτειρά του ως εκπαιδευτικός και κατόπιν μετέβη εκ νέου στη Μόσχα, συμμετέχοντας σε καλλιτεχνικές εκθέσεις και διαγωνισμούς. Τα επόμενα χρόνια πραγματοποίησε ταξίδια στη Μέση Ανατολή, σε ευρωπαϊκά κράτη, αλλά και στο εσωτερικό της Ρωσίας, κατά τη διάρκεια των οποίων φιλοτέχνησε σκίτσα, πίνακες κ.ά. Το 1901 εγκαταστάθηκε μόνιμα στην Τιφλίδα της σημερινής Γεωργίας, παρουσιάζοντας έντονη καλλιτεχνική, εκθεσιακή και εκπαιδευτική δραστηριότητα. Συμμετείχε σε εκθέσεις καλλιτεχνικών ομάδων σε διάφορα μέρη, συνέβαλε το 1916 στην ίδρυση της Ένωσης Αρμενίων (της οποίας υπήρξε και πρώτος πρόεδρος) και το 1922 ήταν ένας από τους ιδρυτές και πρώτους διδάσκοντες της Ακαδημίας Τεχνών της Τιφλίδας. Το 1935 έλαβε τον τίτλο του Τιμημένου Εργάτη της Τέχνης της ΣΣΔ Αρμενίας.

Ο Ταντεβοσιάν επηρεάστηκε σημαντικά από τον δάσκαλό του, Β. Πολένοφ, καθώς και από τον ιμπρεσιονισμό. Τα έργα του περιλαμβάνουν μεταξύ άλλων προσωπογραφίες, θέματα αλληγορικού περιεχομένου, τοπιογραφίες κλπ. Ακόμη ασχολήθηκε με τη γλυπτική, τα ψηφιδωτά, τη γραφιστική κλπ. Σε πολλές από τις δημιουργίες του είναι εμφανές το πατριωτικό στοιχείο.

Απεβίωσε στις 22 Ιανουαρίου του 1936 στην Τιφλίδα και η κηδεία του πραγματοποιήθηκε στο Πάνθεον του Κομιτάς στο Γερεβάν Έργα του βρίσκονται σε διάφορα μουσεία και συλλογές της Αρμενίας και της Ρωσίας.

Έργα
----

* Αυτοπροσωπογραφία (1933).
* Η εκκλησία της Αγίας Χριψιμέ (1913).
* Γυναίκα διαβάζει στον κήπο (1903).
* Η λίμνη Σεβάν τη νύχτα.
* Ο Κομίτας (1936).

Παραπομπές
----------

1. 1 2 3 4 5 6 7 8 9 10 11  (Aρμενικά) *Αρμένικη Σοβιετική Εγκυκλοπαίδεια*. 1974.
2. 1 2 3 4 5  (Aρμενικά) *Armenian Concise Encyclopedia*. 1990.
3. ↑  *The Fine Art Archive*. cs.isabart.org/person/114474. Ανακτήθηκε στις 1  Απριλίου 2021.
4. 1 2 3 4 5 6  «ТАТЕВОСЯ́Н». *bigenc.ru* (στα Ρωσικά). Большая российская энциклопедия. Αρχειοθετήθηκε από το πρωτότυπο στις 29 Μαΐου 2022. Ανακτήθηκε στις 29 Μαΐου 2022.
5. 1 2 3 4 5 6  «ԵՂԻՇԵ ԹԱԴԵՎՈՍՅԱՆ». *avproduction.am* (στα Αρμενικά). AV Production. Αρχειοθετήθηκε από το πρωτότυπο στις 16 Μαΐου 2022. Ανακτήθηκε στις 29 Μαΐου 2022.
6. ↑  «History of the Academy». *art.edu.ge* (στα Αγγλικά). Tbilisi State Academy of Art. Ανακτήθηκε στις 29 Μαΐου 2022.

Εξωτερικοί σύνδεσμοι
--------------------

* Πολυμέσα σχετικά με το θέμα  Yeghishe Tadevosian στο Wikimedia Commons

  


|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Τέχνη
* Πύλη:Ζωγραφική
* Πύλη:Σοβιετική Ένωση
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 19027752
* LCCN: n2001057242
* ISNI: 0000 0000 4569 9020

 |

 |